คาดสัปดาห์หน้าบาทแข็งค่ากรอบ30.20/50
ศูนย์กสิกรฯคาดเงินบาทสัปดาห์หน้าแนวโน้มแข็งค่า แกว่งในกรอบ 30.20-30.50 จับตา แผนช่วยกรีซรอบสอง
25 ก.พ. 2555

ศูนย์กสิกรฯคาดเงินบาทสัปดาห์หน้าแนวโน้มแข็งค่า แกว่งในกรอบ 30.20-30.50 จับตา แผนช่วยกรีซรอบสอง
ศูนย์วิจัยกสิกรไทย คาดแนวโน้มเงินบาทสัปดาห์ถัดไป (27 ก.พ.-2 มี.ค. 55) อาจเคลื่อนไหวในกรอบ 30.20-30.50 บาทต่อดอลลาร์ฯ โดยคงต้องจับตาการตอบรับของตลาดต่อผลการประชุม G-20 การพิจารณาแผนช่วยเหลือกรีซรอบสองของรัฐสภาเยอรมนี และโครงการประมูลสภาพคล่องระยะยาวรอบสองของธนาคารกลางยุโรป (LTRO 2) 
ขณะที่ ตัวเลขเศรษฐกิจสหรัฐฯ ที่สำคัญในระหว่างสัปดาห์ ได้แก่ ดัชนี ISM ภาคการผลิต ดัชนีความเชื่อมั่นผู้บริโภคเดือนก.พ. ยอดสั่งซื้อสินค้าคงทน ยอดทำสัญญาซื้อบ้านที่รอปิดการขาย รายจ่ายด้านการก่อสร้าง รายได้-รายจ่ายส่วนบุคคล และดัชนี Core PCE Price Index เดือนม.ค. รายงานสรุปภาวะเศรษฐกิจหรือ Beige Book ของธนาคารกลางสหรัฐฯ จีดีพีประจำไตรมาส 4/2554 (เบื้องต้น) ดัชนีราคาบ้านเดือนธ.ค. 2554 รายงานโดยสแตนดาร์ด แอนด์ พัวร์/เคส ชิลเลอร์ และจำนวนผู้ขอรับสวัสดิการว่างงานรายสัปดาห์ นอกจากนี้ นักลงทุนยังอาจให้ความสนใจกับข้อมูลเศรษฐกิจ การค้าระหว่างประเทศเดือนม.ค และอัตราเงินเฟ้อเดือนก.พ. ของไทยในระหว่างสัปดาห์อีกด้วย